หนี้ครัวเรือนพุ่ง12ล้านล้าน "กสิกร"คาดแนวโน้มเพิ่ม
เศรษฐกิจโตสูง กดหนี้ครัวเรือนต่อจีดีพีเหลือ 77% แต่หนี้คงค้างไตรมาสแรก 12.17 ล้านล้าน ขยายตัว 5.2%
1 ก.ค. 2561

เศรษฐกิจโตสูง กดหนี้ครัวเรือนต่อจีดีพีเหลือ 77% แต่หนี้คงค้างไตรมาสแรก 12.17 ล้านล้าน ขยายตัว 5.2%
ศูนย์วิจัยกสิกรไทยรายงานว่า ปี 2561 ยอดคงค้างหนี้ครัวเรือนคาดยังเติบโตได้ใกล้เคียง หรือสูงขึ้นกว่าในปี 2560 (ที่เติบโต 4.3%) เล็กน้อยอีกทั้งแนวโน้มอัตราดอกเบี้ยสูงขึ้นยังต้องติดตามความสามารถชำระหนี้แม้ว่าเศรษฐกิจในภาพรวมและระดับรายได้ของครัวเรือนหลายๆ กลุ่มจะเริ่มมีสัญญาณฟื้นตัวแล้วก็ตาม โดยผลสำรวจสำนักงานสถิติแห่งชาติที่พบว่า ระดับหนี้สินต่อครัวเรือนโดยเฉลี่ยเพิ่มขึ้นมาอยู่ที่ 1.78 แสนบาท (เทียบกับ 1.56 แสนบาทในปี 2558)
สำหรับสัดส่วนหนี้ครัวเรือนต่อจีดีพี อาจชะลอลงมาอยู่ในกรอบ 76.5-77.5% ต่อจีดีพี (ค่ากลางที่ 77% ต่อจีดีพี) เทียบกับระดับ 78% ต่อจีดีพีในปี 2560 โดยหลักๆ เป็นผลมาจากการเติบโตของเศรษฐกิจที่สูงกว่ายอดคงค้างหนี้
ทั้งนี้ ยอดคงค้างหนี้ครัวเรือนไตรมาส 1/2561 อยู่ที่ 12.17 ล้านล้านบาท เพิ่มขึ้น 5.2% เมื่อเทียบกับช่วงเดียวกันปีก่อน สอดคล้องกับการเติบโตของสินเชื่อรายย่อยในส่วนของธนาคารพาณิชย์ โดยเฉพาะสินเชื่อเพื่อที่อยู่อาศัย และเช่าซื้อรถยนต์ ขณะที่การก่อหนี้เพื่อการอุปโภคบริโภคที่ไม่มีหลักประกันนั้น ยังมีสัดส่วนที่ไม่สูงมากนัก อย่างไรก็ตาม เมื่อเปรียบเทียบหนี้ครัวเรือนต่อจีดีพีของไทยในไตรมาส 1/2561 ชะลอตัวลงมาอยู่ที่ 77.6% จากระดับ 78% ในไตรมาส 4/2560